กรุงศรีออโต้ปล่อยกู้ถล่มทลาย
กรุงศรี ออโต้เกินเป้าปล่อยกู้มอเตอร์โชว์ได้เพิ่ม 300% มั่นใจปีนี้สินเชื่อรวมแตะ 1.9 แสนล้านบาทแน่
13 เม.ย. 2555

กรุงศรี ออโต้เกินเป้าปล่อยกู้มอเตอร์โชว์ได้เพิ่ม 300% มั่นใจปีนี้สินเชื่อรวมแตะ 1.9 แสนล้านบาทแน่
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า บริษัทมียอดขออนุมัติวงเงินสินเชื่อในงานบางกอกมอเตอร์โชว์ที่ผ่านมาเพิ่มจากปีที่แล้วกว่า 300% ซึ่งถือว่าสูงกว่าเป้าหมายที่บริษัทตั้งไว้
ทั้งนี้ เกิดจากการออกแคมเปญที่ตอบสนองความต้องการของผู้บริโภค การให้บริการที่รวดเร็วของกรุงศรี ออโต้ การเอาใจใส่ลูกค้าทุกราย และการนำเทคโนโลยีทางการเงินรูปแบบใหม่มาให้บริการแบบครบวงจร
นายไพโรจน์ กล่าวว่า ผลจากการปล่อยสินเชื่อในงานบางกอกมอเตอร์โชว์ครั้งนี้ ถือเป็นสัญญาณที่ดีที่ทำให้เห็นว่าอุตสาหกรรมยานยนต์และสินเชื่อเช่าซื้อในกลุ่มนี้มีการฟื้นตัวอย่างชัดเจน โดยจะช่วยผลักดันให้ยอดสินเชื่อเช่าซื้อของกรุงศรี ออโต้ ในปีนี้เป็นไปตามเป้าหมายที่ตั้งไว้ในปี 2555 ซึ่งคาดว่ายอดสินเชื่อรวมของเราจะอยู่ที่ 1.9 แสนล้านบาท เพิ่มขึ้นจากปีที่ผ่านมา 28% และมียอดลูกค้ารวม 8 แสนราย
“เราประสบความสำเร็จในการสร้างยอดขอสินเชื่อรถป้ายแดงในงานมอเตอร์โชว์ครั้งนี้ได้เกินกว่าเป้าหมายที่วางไว้ ถือว่ากลยุทธ์ทางการตลาดและการเดินหน้าตามแนวทางในการสร้างประสบการณ์ใหม่ให้แก่ลูกค้าทำได้อย่างมีประสิทธิภาพ เชื่อว่าลูกค้าส่วนใหญ่จะพอใจกับบริการที่เกิดขึ้นครั้งนี้” นายไพโรจน์ กล่าว